SL Uradni list Evropske unije C 185/3

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 185/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CULURGIONIS D’OGLIASTRA“

Št. EU: IT-PGI-0005-01307 – 2.2.2015

ZOP ( ) ZGO ( X )

1. Ime

„Culurgionis d’Ogliastra“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 2.5. Testenine

3.2. Opis proizvoda, za katerega se uporablja ime iz točke 1

Nadevane testenine „Culurgionis d’Ogliastra“ so proizvod, pripravljen iz svežega testa v obliki ročno zaprtega žepka, katerega polnjenje sestoji iz mešanice svežega ali dehidriranega krompirja v obliki kosmičev, sirov, živalskih in/ali rastlinskih maščob, arom. Mesto, na katerem je žepek zaprt, spominja na stilizirano obliko klasa.

Ob dajanju na trg imajo testenine „Culurgionis d’Ogliastra“ naslednje fizične, kemijske in organoleptične značilnosti:

Fizične lastnosti:

— Oblika: končni proizvod je oblikovan kot žepek s tipičnim zaprtjem na izbočeni strani, ki spominja na pšenični klas;

— teža posameznega proizvoda „Culurgionis d’Ogliastra“: v razponu od najmanj 20 g do največ 33 g;

— razmerje med težo tankega testa in nadevom: v razponu od najmanj 0,5 do največ 2;

— število točk zapiranja nadeva v testo: ≥ 10.

Kemijske lastnosti

— beljakovine skupaj: od 5 % do 16 %

— maščobe: med 5 % in 15 %

— ogljikovi hidrati: med 20 % in 40 %

— škrob: med 2 % in 5 %

Organoleptične značilnosti:

— čvrstost: mehka, homogena mešanica;

— barva: tanko testo: bela, ki potegne na rumeno;

— barva nadeva: močnejša rumena z možnimi zelenimi progami zaradi prisotnosti mete in/ali bazilike;

Okus: kiselkast in aromatičen okus, ki je v ustih bolj ali manj intenziven, glede na mešanico sirov, ki ga rahlo blaži sladek okus krompirja; pikanten pookus.

Vonj: intenziven zaradi zdrobov in mok ter prisotnosti začimbnih rastlin ali začimb (meta, bazilika, česen, čebula).

3.3. Krma (samo za proizvode živalskega izvora) in surovine (samo za predelane proizvode)

Testenine „Culurgionis d’Ogliastra“ se pripravijo v dveh ločenih fazah: priprava tankega testa in priprava nadeva. Uporabljajo se naslednje sestavine:

1. Sestavine tankega testa:

— zdrob pšenice durum in navadna pšenična moka: v razmerju, ki variira od 15 % do 70 % masnega deleža tankega testa. Zdrobi, ki se uporabljajo, ne smejo imeti deleža beljakovin, nižjega od 11,5 %;

— svinjska mast: z deležem od 0,5 % do 6,0 % ali maslo ali ekstra deviško oljčno olje z deležem od 3 % do 7 % masnega deleža tankega testa;

— sol: po potrebi;

— voda: po potrebi.

2. Sestavine nadeva:

— krompir: z deležem od 60 % do 80 % ali krompirjevi kosmiči z deležem od 15 % do 45 % masnega deleža tankega testa;

— mešanica sirov: case axedu (sopomenke: case agedu, fruhe ali viscidu) in/ali pecorino (ovčji sir) in/ali ovicaprino (ovčji in kozji sir) in/ali vaccino (kravji sir) v deležu, ki variira med različnimi siri od 10 % do 50 % masnega deleža celotne količine nadeva. Mešanica sirov je prisotna v deležu, ki znaša od 10 % do 25 % masnega deleža nadeva;

— Živalske maščobe (loj in/ali svinjska mast) in/ali ekstra deviško oljčno olje v deležu, ki variira med 4 % in 10 % masnega deleža maščob;

— voda: po potrebi;

— lahko se uporabijo naslednje sestavine: meta in/ali česen in/ali bazilika in/ali čebula.

3.4. Posebne faze proizvodnje, ki jih je treba izvajati na opredeljenem geografskem območju

Priprava testenine „Culurgionis d’Ogliastra“ poteka kot priprava tankega testa, priprava nadeva in zapiranje nadevanega tankega testa v tipični obliki pšeničnega klasa. Vse faze proizvodnje „Culurgionis d’Ogliastra“ se morajo izvajati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Culurgionis d’Ogliastra“ se lahko daje na trg v pakiranjih v skladu z veljavnimi predpisi ali razsut.

Proizvod „Culurgionis d’Ogliastra“ se lahko pakira svež ali v modificirani atmosferi ali zamrznjen.

Razsut proizvod „Culurgionis d’Ogliastra“ se lahko daje na trg samo svež.

3.6. Posebna pravila za označevanje proizvoda, za katerega se uporablja registrirano ime

Na pakiranju mora biti logotip proizvoda „Culurgionis d’Ogliastra“, prikazan spodaj, kot jamstvo za poreklo in identifikacijo proizvoda. Poleg tega morajo biti na etiketi pakiranja razen zakonsko predpisanih informacij z velikimi tiskanimi črkami jasno in čitljivo navedene naslednje dodatne informacije:

— ime „CULURGIONIS D’OGLIASTRA“, ki mu sledi navedba ZGO z odebeljenimi črnimi črkami in simbol Evropske unije;

— ime ali naziv in naslov proizvajalca; dovoljena je uporaba nazivov in zasebnih blagovnih znamk, pod pogojem, da ne hvalijo proizvoda in ne zavajajo kupcev.

— besedilo „s krompirjem“ ali „s krompirjevimi kosmiči“, glede na sestavino, uporabljeno v nadevu.

Zaščiteno geografsko označbo „CULURGIONIS D’OGLIASTRA“ je treba na etiketi navesti s črkami, ki so večje od drugih navedb, ki so jasne in neizbrisne ter v barvi, ki se jasno razlikuje od barve etikete, da bi se jasno ločila od vseh drugih navedb, ki so lahko napisane s črkami polovične velikosti, ki se uporablja za ZGO.

Proizvod se lahko daje na trg razsut pod pogojem, da je v posebnih posodah z jasno vidno etiketo, ki vsebuje enake informacije, določene za pakiranje.

Logotip proizvoda „Culurgionis d’Ogliastra“ je naslednji:

4. Jedrnata opredelitev geografskega območja

Območje proizvodnje testenin „Culurgionis d’Ogliastra“ zajema ozemlje Ogliastra, ki vključuje naslednje občine: ARZANA, BARI SARDO, BAUNEI, CARDEDU, ELINI, GAIRO, GIRASOLE, ILBONO, JERZU, LANUSEI, LOCERI, LOTZORAI, OSINI, PERDASDEFOGU, SEUI, TALANA, TERTENIA, TORTOLÌ, TRIEI, ULASSAI, URZULEI, USSASSAI, VILLAGRANDE STRISAILI. Glede na uveljavljeno tradicijo proizvodnje testenin „Culurgionis d’Ogliastra“ je bilo območje proizvodnje razširjeno tudi na sosednje občine pokrajine Ogliastra ESTERZILI, SADALI in ESCALAPLANO v pokrajini Cagliari.

5. Povezava z geografskim območjem

Testenine „Culurgionis d’Ogliastra“ s svojo obliko nadevanega žepka in značilnim zapiranjem, ki natančno posnema obliko klasa, so najbolj znane testenine na Sardiniji, njihova proizvodnja pa sega daleč v preteklost.

Testenine „Culurgionis d’Ogliastra“ so bile prvotno uborna jed poljedelsko-živinorejske kulture, zato se je nadev prilagodil razpoložljivim sestavinam na tem področju. Krompir, ki je enostaven za gojenje, je nedvomno predstavljal vir prehrane, ki je bil vsem na voljo. Da bi se dodatno obogatil okus, se je dodajal slani sir, živalske in/ali rastlinske maščobe in po potrebi česen in/ali bazilika in/ali čebula in siri, med drugim, v poletnih mesecih, casu axedu. Te sestavine, ki so zmešane v edinstveno zmes nadeva, se že desetletja uporabljajo za polnjenje testenin „Culurgionis d’Ogliastra“. Tisto, kar najbolj povezuje proizvod z ozemljem, je zapiranje v obliki klasa. Ta poseben način zapiranja testenine izvira s tega območja Sardinije in se že od nekdaj izvaja izključno ročno. To posebno zapiranje zahteva natančnost in veliko spretnost; rezultat spominja na vbod pri šivanju ali vezenju, ker se nadev proizvoda tradicionalno izmenično zapira z leve in nato z desne strani, to pa delajo samo spretne ženske roke.

Obstajajo številni kmečki prazniki, proščenja, dogodki, ki se odvijajo v občinah območja proizvodnje, na katerih se slavi ta proizvod. Navedimo nekaj vsakoletnih proščenj, ki se organizirajo v obdobju povečanega turizma: „Sagra di Tortolì“ julija, „Sagra di Barisardo“ avgusta, „Sagra di Sadali“ junija/julija ter „Sagra di Loceri“ septembra.

Obstajajo tudi številna sklicevanja na ime „Culurgionis d’Ogliastra“ v vodnikih, kuharskih knjigah in publikacijah, ki pričajo o slovesu imena in tradiciji proizvodnje na geografskem območju. Omenimo:

— „Cucine di Sardegna“ Giuseppine Perisi, Muzio editore, 1989;

— „La Sardegna dei cibi e dei vini“ Riccarda Cmpanellija, Maggioli editore, 1990;

— „Buon appetito in Sardegna“ Loredane Cicu Solinas, EDITAR, 1992;

— „Guida pratica della Sardegna“ Salvatoreja Coloma, Editrice Archivio Fotografico Sardo, 1993;

— „I sapori della Sardegna – la cucina“ več avtorjev, Zonza Editori, 1999;

— „Sa Cuchina Sarda“ Salvatoreja Coloma in Luciane Pala, Collana Guida della Sardegna, Editrice Archivio Fotografico Sardo, 2001;

— „Sa Cuchina Sarda“ Salvatoreja Coloma in Luciane Pala, Collana Guida della Sardegna, Editrice Archivio Fotografico Sardo, 2003;

— „La bella selvaggia“ Lella Caravana, Itinerari speciali Bell’Italia, junij 2003.

— „Sardegna- Le paste della tradizione“, Regione Autonoma della Sardegna editore, 2006;

— „Pane e casu- Ricette della tradizione culinaria sarda“, Condaghes editore, 2006;

— V članku Giacoma Mamelija „Tecnologia nei culurgionis per vendere Sardegna a Manhatan“, ki ga je leta 2007 objavil center za urbanistične študije Univerze v Sassariju, je ime „Culurgionis d’Ogliastra“ opredeljeno kot „jed, vredna Nobelove nagrade za gastronomijo“;

— „Culurgioni d’ogliastra: unici nel contenuto e nella forma“ avtorja M. A. Dessì, revija Premiata salumeria italiana, št. 4/2009;

— „Itinerari del gusto in Sardegna“, Imago multimedia Editore, 2012.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.